**Zápis**

**zo zasadania prípravného výboru jednoduchých pozemkových úprav (JPÚ) Fačkov zo dňa 5.9.2016**

Dňa 5.9.2016 o 19,00 hod. sa v miestnosti Urbárskeho spolumajiteľstva Fačkov konalo stretnutie členov prípravného výboru JPÚ Fačkov (Bielik Vlastimil, Ligas Zdeno, Čmelo Ján, Myšiak Vladimír), starostu obce p. Miroslava Čerňanca.

Na zasadaní sa riešilo nasledovné:

Stretnutie prípravného výboru bolo zvolané na podnet člena výboru p. Vlastimila Bielika, ktorý navrhol ostatným členom prípravného výboru, aby sa JPÚ vo Fačkove predsa len riešili na celý pôvodný obvod, teda aj s časťou „Záhumnie“. Odôvodnil to tým, že viacero vlastníkov práve z tejto lokality, ktorí svoju čiastku uhradili, ho oslovilo s touto požiadavkou.

Na tento podnet p. Bielik vypracoval zoznam možných dodatočných dedičských konaní a konaní, ktoré sú už podané na okresnom súde. Podľa tohto zoznamu by sa dokázalo dodediť ďalšie cca 3 hektáre, čo by predstavovalo sumu cca 9000 €.

Vlastimil Bielik ďalej oslovil p. Čmela, či bude ochotný uhradiť svoju čiastku v prípade, že bude vyhotovené scelenie jeho pozemkov podľa jeho predstáv. Na toto dotyčný odpovedal, že áno. P. Bielik pripomenul, že takýto názor na zaplatenie, majú v obci ešte viacerí vlastníci...

Ďalšou pripomienkou od p. Bielika bolo, že z obvodu JPÚ by sa vyčlenili niektoré pozemky v podiele 1/1-ina tých vlastníkov, z ktorých strany nie je reálne, že uhradia potrebnú čiastku. Jednalo sa konkrétne o pozemky vo vlastníctve p. Janigu Vladimíra (Záhumnie), p. Emila Hollého, p. Anny Mišiakovej, p. Paulíny Galiovej a p. Heleny Hollej rod. Mikulovej (pod Vŕškami) spolu cca 3000 m2. O túto výmeru by sa znížila aj cena celého projektu (900 €).

p. starosta navrhol, že sa pokúsi osloviť spracovateľa, či by sa nedalo dohodnúť na znížení ceny za 1 m2 aspoň o niekoľko centov.

Po týchto pripomienkach a návrhoch sa dalo hlasovať. Všetci prítomní členovia prípravného výboru súhlasili s návrhom, aby sa JPÚ riešili na pôvodný obvod.

Ďalším krokom bude stretnutie spracovateľa, Ing. Streichera, členov prípravného výboru a starostu obce, ktoré vyvolá pracovník OÚ Žilina, Ing. Streicher.

Vo Fačkove dňa 6.9.2016

BIELIK Vlastimil

člen prípravného výboru